KLASA: 034-06/25-01/14

URBROJ: 711-02-02/05-2025-02

Zagreb, 3. travnja 2025.

**IVICA ŠPIKIĆ**

**pročelnik Jedinstvenog upravnog odjela**

**Općine Rasinja**

**Predmet: očitovanje na zahtjev Ivice Špikića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 27. ožujka 2025. zaprimilo je zahtjev za očitovanjem koji je podnio Ivica Špikić, pročelnik Jedinstvenog upravnog odjela Općine Rasinja.

Podnositelj je u svom zahtjevu zatražio očitovanje u kojim je slučajevima kandidat koji je vlasnik obrta, a koji na lokalnim izborima bude izabran za općinskog načelnika, dužan izvršiti prijenos obrta odnosno iz istog istupiti sukladno odredbama Zakona o obrtu interesa („Narodne novine“, broj 143/13., 127/19. i 41/20.), odnosno u kojim slučajevima to nije dužan učiniti odnosno kada se smatra da je kandidat koji je izabran za općinskog načelnika, a ujedno je vlasnik obrta, u sukobu interesa.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 76. sjednici održanoj 3. travnja 2025., podnositelju daje očitovanje kako slijedi.

Člankom 3. stavkom 1. točkom 34. ZSSI-a propisano je da su općinski načelnici obveznici u smislu toga Zakona.

Člankom 5. stavkom 1. točkom 5. ZSSI-a propisano je da su u smislu toga Zakona poslovni subjekti trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 20. stavkom 1. ZSSI-a propisano je da poslovni subjekt u kojem obveznik ima 5% ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu, a stavkom 2. istoga članka je propisano da se navedeno ograničenje primjenjuje i na poslovne subjekte u kojima član obitelji obveznika ima 5% ili više udjela u vlasništvu, kada je član obitelji obveznika na bilo koji način, izravno ili neizravno, stekao predmetni udio odnosno dionice od obveznika u razdoblju od dvije godine prije imenovanja odnosno izbora na javnu dužnost pa do prestanka njezina obnašanja.

Slijedom svemu navedenom, a sukladno citiranim odredbama ZSSI-a, osoba koja je izabrana za općinskog načelnika dužna je poslove upravljanja obrtom u njegovom vlasništvu prenijeti na poslovođu i to u pravilu u roku od 60 dana od dana izbora na navedenu javnu dužnost.

Nadalje, obrt u vlasništvu obveznika više ne može stupiti u poslovni odnos s općinom u kojoj će općinski načelnik obnašati dužnost već isključivo može izvršiti ugovore sklopljene prije obveznikova stupanja na dužnost općinskog načelnika.

Obveznik je nadalje dužan podnijeti imovinsku karticu u roku 30 dana od dana stupanja na dužnost te je u istu, uz ostale podatke, dužan unijeti podatak o vlasništvu nad obrtom kao i prihode koje obrt ostvaruje.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Ivica Špikić, na adresu e-pošte
2. Objava na internetskoj stranici Povjerenstva
3. Pismohrana